钦定古今图书集成/明伦汇编/人事典/第038卷 > 《释名》 > 《百年歌》〈录一首〉 晋陆机
## 钦定古今图书集成/明伦汇编/人事典/第038卷 > 《释名》 > 《百年歌》〈录一首〉 晋陆机

《二十时》，肤体彩泽人理成。美目淑貌灼有荣，被服冠
带丽且清。光车骏马游都城，高谈雅步何盈盈，清酒
浆炙奈乐何，清酒浆炙奈乐何。

《史记五帝本纪》：“黄帝长而敦敏，成而聪明。”按注《正义》
曰：“成谓年二十冠成人也。”

舜年二十，以孝闻。

《吴王濞传》：“高帝十一年秋，淮南王英布反，东并荆地，
劫其国兵，西渡淮击楚，高帝自将往诛之。刘仲子，沛
侯濞，年二十，有气力，以骑将从破布军蕲，西会甀。”
《魏志杜畿传》：“畿字伯侯，京兆杜陵人也。少孤，继母苦
之，以孝闻。年二十，为郡功曹，守郑县令。县囚系数百
人，畿亲临狱，裁其轻重，尽决遣之。虽未悉当，郡中奇
其”年少而有大志也。

《刘劭传》：“陈郡太守任城孙该，著《文赋》传于世。”注《文章
叙录》曰：“该字公达，强志好学。年二十，上计掾，召为郎
中，著《魏书》。”

《吴志张昭传》：“昭弟子奋，年二十，造作攻城，大攻车，为
步骘所荐，昭不愿，曰：‘汝年尚少，何为自委于军旅乎’？
奋对曰：昔童汪死难，子奇治阿，奋实不才耳，于年不
为少也。”遂领兵为将军，连有功效。

《骆统传》：“孙权以将军领会稽太守。统年二十，试为乌
程相，民户过万，咸叹其惠理。权嘉之，召为功曹，行骑
都尉。”

《梁书朱异传》：“异年十馀岁，好群聚蒲博，颇为乡党所
患。既长，乃折节从师，遍治五经，尤明《礼》《易》。涉猎文史，
兼通杂艺，博奕书筭，皆其所长。年二十，诣都尚书令
沈约面试之，因戏异曰：‘卿年少，何乃不廉’？异逡巡未
达其旨。约乃曰：‘天下唯有文义棋书，卿一时将去，可
谓不廉也’。”

《隋书王𫠆传》：𫠆少好游侠，年二十尚不知事，为其兄
颙所责怒，于是感激，始读《孝经》《论语》，昼夜不倦。遂读
《左传》《礼》《易》《诗》《书》。乃叹曰：“书无不可读者。”勤学累载，遂
遍通五经，究其旨趣，大为儒者所称。

《唐书马璘传》：“璘少孤，流荡无业所。年二十，读汉《马援
传》，至‘丈夫当死边野，以马革裹尸而归，慨然曰：‘使吾
祖勋业坠于地乎’’？”

《渤海敬王奉慈传》：“奉慈七世孙戡，幼即好学，年二十，
明六经，举进士，就礼部试吏，唱名乃入。戡耻之，明日
径返江东，隐阳羡里。阳羡民有斗争不决，不之官，而
诣戡以辨。”

《懒真子》：王禹玉年二十许，就扬州秋解试，《瑚琏赋》，官
韵“端木赐为宗庙之器”，满场中多第二韵用“木”字，云：
“唯彼圣人，粤有端木。”而禹玉独于第六韵用之，上希
颜氏，愿为可铸之金；下笑宰予，耻作不雕之木。则其
奇巧亦异矣哉。

《元史杨惟忠传》：“惟忠字彦诚，弘州人。金末，以孤童子
事太宗，知读书，有胆略，太宗器之。年二十，奉命使西域三十馀国，宣畅国威，敷布政条，俾皆籍户口，属吏
乃归。帝于是有大用意。”

《见闻录》：“徐文贞公年二十廷对，大司寇林贞肃公俊
得公所射策，谓当第一，以属内阁。时少师杨文忠公
廷和居首揆，用子嫌，不预读卷。”诸阁臣持故事，谓林
公所取抑居第三人。